CELEX: 32019R1404
Language: mt
Date: 2019-09-06 00:00:00
Title: Regolament ta' Implimentazzjoni tal-Kummissjoni (UE) 2019/1404 tas-6 ta' Settembru 2019 dwar il-klassifikazzjoni ta' ċerti oġġetti fin-Nomenklatura Magħquda

13.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 236/14
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/1404
         tas-6 ta' Settembru 2019
         dwar il-klassifikazzjoni ta' ċerti oġġetti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-oġġetti msemmija fl-Anness ta' dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha parzjalment jew kollha kemm hi, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-oġġetti.
                  
               
                     (3)
                  
                  
                     Skont dawk ir-regoli ġenerali, l-oġġetti deskritti fil-kolonna (1) tat-tabella stabbilita fl-Anness jenħtieġ li jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
                  
               
                     (4)
                  
                  
                     Jixraq li jiġi stipulat li l-informazzjoni vinkolanti dwar it-tariffi maħruġa għall-oġġetti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
                  
               
                     (5)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            L-oġġetti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
         
         
            Artikolu 2
            L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta' Settembru 2019.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-oġġetti
                     
                     
                        Klassifikazzjoni
                        (Kodiċi - NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Par ponot tal-plastik u l-metall (azzar b'ponta tat-tungstenu) iddisinjati speċifikament biex jitwaħħlu mal-bsaten għall-mixi Nordiku b'sistema ta' click-on.
                        Ara l-istampa (*1)
                        
                     
                     
                        9506 91 90 
                     
                     
                        Il-klassifikazzjoni hija ddeterminata mir-regoli ġenerali 1 u 6 għall-interpretazzjoni tan-Nomenklatura Magħquda, in-Nota 3 tal-Kapitolu 95, kif ukoll bil-kliem tal-kodiċijiet NM 9506 , 9506 91  u 9506 91 90 .
                        Il-bsaten għall-mixi Nordiku ma jistgħux jitqiesu bħala bsaten għall-mixi u simili tagħhom tal-intestatura 6602 . Il-karatteristiċi oġġettivi tal-bsaten għall-mixi Nordiku huma differenti mill-bsaten għall-mixi tal-intestatura 6602  peress li huma ddisinjati biex jintużaw f'pari biex jimbuttaw il-ġisem 'l quddiem, simili għall-moviment li jsir fl-iskijjar fil-kampanja. Il-mankijiet jestendu l-bsaten b'mod vertikali simili għall-mankijiet tal-bsaten għall-iskijjar fil-kampanja, filwaqt li l-mankijiet tal-bsaten għall-mixi jestendu b'mod orizzontali biex l-utenti jkunu jistgħu jserrħu l-piż tagħhom mal-bastun.
                        Il-mixi Nordiku huwa differenti mill-mixi ordinarju peress li l-parti ta' fuq tal-ġisem taħdem biex timbotta l-ġisem 'l quddiem permezz tal-bsaten u b'hekk jista' jitqies bħala eżerċizzju fiżiku skont it-tifsira tal-intestatura 9506 .
                        Il-ponot għandhom forma u disinn karatteristiċi u sistema speċifika ta' twaħħil li tagħmilhom tajbin biss jew prinċipalment biex jintużaw mal-bsaten għall-mixi Nordiku (oġġetti tal-intestatura 9506 ) skont it-tifsira tan-Nota 3 tal-Kapitolu 95. Għalhekk, il-klassifikazzjoni taħt l-intestatura 6603  bħala partijiet tal-bsaten għall-mixi tal-intestatura 6602  hija eskluża skont in-Nota 1(c) tal-Kapitolu 66.
                        Għaldaqstant, il-ponot għandhom jiġu kklassifikati taħt il-kodiċi NM 9506 91 90  bħala partijiet ta' oġġetti u tagħmir għal eżerċizzju fiżiku ġenerali.
                     
                  
               (*1)  L-istampa għandha tintuża biss għal finijiet ta' informazzjoni.